b'\n_START_ARTICLE_\nLuis de Mil\xc3\xa1n\n_START_SECTION_\nLiv og virke\n_START_PARAGRAPH_\nMil\xc3\xa1n var den f\xc3\xb8rste komponisten som publiserte musikk for vihuela de mano, et instrument som hovedsakelig var i bruk p\xc3\xa5 Den iberiske halv\xc3\xb8y og i noen italienske stater p\xc3\xa5 1400- og 1500-tallet. Han var ogs\xc3\xa5 den f\xc3\xb8rste musiker som ga tekstlige tempoangivelser i sin musikk._NEWLINE_Han levde formodenlig hele sitt liv i Valencia. Rundt 1538 synes det som han var virksom ved hertugens hoff. I 1535 publiserte han sin f\xc3\xb8rste bok, El juego de mandar, om et musikalsk selskapspill. \xc3\x85ret etter publiserte han sin viktigste bok, Libro de m\xc3\xbasica de vihuela de mano intitulado El maestro, tilegnet kong Johan III av Portugal. Denne tilegnelsen, samt seks villancicos med portugisisk tekst gj\xc3\xb8r det rimelig \xc3\xa5 anta at han reiste i Portugal og tilbrakte en del tid der. En anekdote forteller at at han reiste til Portugal som f\xc3\xb8lge av en duell og at kong Johan adlet ham under oppholdet.\n_START_SECTION_\nVerk\n_START_PARAGRAPH_\nEl maestro er historiens f\xc3\xb8rste samling musikk for vihuela og var antakelig skrevet for aspirerende vihuelister. Musikken er ordnet fra enkel til komplisert, slik at en begynner kunne utvikle seg fra stykke til stykke. Samlingen inneholder mer enn f\xc3\xb8rti fantasier, seks pavaner, tolv villancicos, s\xc3\xa5vel som sonetos og andre stykker. Noen stykker er for vihuela solo, andre for sang med vihuela-akkompagnement. Mange stykker krever en virtuos ut\xc3\xb8ver, selv om forsiringer ikke er detaljert angitt. Komposisjonstilen varierer fra enkel homofoni til polyfoni og virtuose passasjer._NEWLINE_Hans siste publikasjon, El cortesano, (1561 \xc2\xabhoffmannen\xc2\xbb) gir et livlig og underholdende bilde av livet ved hertugens hoff i Valencia. Selv om den ikke inneholder musikk, er det en verdifull beretning om en av tidens profesjonelle musikere._NEWLINE_Luis Mil\xc3\xa1ns musikk kan lett kan tilpasses moderne klassisk gitar og spilles fremdeles mye.'